62005CJ0250_SK
Účastníci konania
Odôvodnenie
Výrok
Účastníci konania
Vo veci C‑250/05,
ktorej predmetom je návrh na začatie prejudiciálneho konania podľa článku 234 ES, podaný rozhodnutím Hessisches Finanzgericht, Kassel (Nemecko), zo 14. apríla 2005 a doručený Súdnemu dvoru 15. júna 2005, ktorý súvisí s konaním:
Turbon International GmbH,
univerzálny právny nástupca Kores Nordic Deutschland GmbH,
proti
Oberfinanzdirektion Koblenz,
SÚDNY DVOR (druhá komora),
v zložení: predseda druhej komory C. W. A. Timmermans (spravodajca), sudcovia R. Schintgen, J. Klučka, R. Silva de Lapuerta a L. Bay Larsen,
generálna advokátka: J. Kokott,
tajomník: K. Sztranc-Sławiczek, referentka,
so zreteľom na písomnú časť konania a po pojednávaní z 1. júna 2006,
so zreteľom na pripomienky, ktoré predložili:
– Turbon International GmbH, univerzálny právny nástupca Kores Nordic Deutschland GmbH, v zastúpení: D. Quednau a J. Metzner, Steuerberater,
– vláda Spojeného kráľovstva, v zastúpení: R. Caudwell, C. White a T. Harris, splnomocnené zástupkyne, za právnej pomoci O. Thomas, barrister,
– Komisia Európskych spoločenstiev, v zastúpení: J. Hottiaux, splnomocnená zástupkyňa, za právnej pomoci B. Wägenbauer, Rechtsanwalt,
po vypočutí návrhov generálnej advokátky na pojednávaní 8. júna 2006,
vyhlásil tento
Rozsudok
Odôvodnenie
1. Návrh na začatie prejudiciálneho konania sa týka výkladu položiek 3215 a 8473 kombinovanej nomenklatúry (ďalej len „KN“) uvedených v prílohe I nariadenia Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (Ú. v. ES L 256, s. 1; Mim. vyd. 02/002, s. 382), zmeneného a doplneného nariadením Komisie (ES) č. 1734/96 z 9. septembra 1996 (Ú. v. ES L 238, s. 1).
2. Táto otázka bola položená v rámci sporu medzi spoločnosťou Turbon International GmbH (ďalej len „Turbon International“) so sídlom v Hattingene, univerzálnym právnym nástupcom Kores Nordic Deutschland GmbH a Oberfinanzdirektion Koblenz, ktorého predmetom je colné zaradenie atramentových kartridží bez integrovanej tlačiarenskej hlavy, ktoré sú určené na použitie do atramentových tlačiarní značky Epson Stylus Color.
Právny rámec
KN
3. KN zavedená nariadením č. 2658/87 musí spĺňať nielen požiadavky spoločného colného sadzobníka, ale aj štatistík zahraničného obchodu Európskeho spoločenstva. Je založená na svetovom harmonizovanom systéme opisu a číselného označovania tovarov (ďalej len „HS“), ktorý vypracovala Rada pre colnú spoluprácu, teraz Svetová colná organizácia zriadená medzinárodným dohovorom uzavretým v Bruseli 14. júna 1983 schváleným v mene Spoločenstva rozhodnutím Rady 87/369/EHS zo 7. apríla 1987 (Ú. v. ES L 198, s. 1; Mim. vyd. 02/002, s. 288).
4. Podľa jej znenia uplatňovaného v čase skutkových okolností vo veci samej, ktoré je uvedené v prílohe I nariadenia č. 1734/96, obsahovala KN okrem iných v VI. triede, 32. kapitole s názvom „Trieslovinové a farbiarske výťažky; taníny a ich deriváty; pigmenty a ostatné farbiace látky; náterové farby a laky; tmely; atramenty“ položku 3215 s názvom „Tlačiarenské farby, atramenty alebo tuše všetkých druhov, tiež koncentrované alebo tuhé“, ako aj podpoložku 3215 90 10 s názvom „Atramenty a tuše“ a podpoložku 3215 90 80 s názvom „ostatné“.
5. V XVI. triede 84. kapitole s názvom „Jadrové reaktory, kotly, stroje, prístroje a mechanické zariadenia, ich časti a súčasti“ obsahovala KN medzi inými položku 8471 s názvom „Stroje na automatické spracovanie údajov a ich jednotky; magnetické alebo optické snímače, stroje na prepis údajov v kódovanej forme na pamäťové médiá a stroje spracovávajúce tieto údaje, inde nešpecifikované ani nezahrnuté“ a podpoložku 8471 60 40 s názvom „Tlačiarne“. Súčasne obsahovala položku 8473 s názvom „Časti, súčasti a príslušenstvo (iné ako kryty, kufríky a podobné výrobky) používané výhradne alebo hlavne na strojoch položiek 8469 až 8472“, ako aj podpoložku 8473 30 90 s názvom „ostatné“.
6. Všeobecné pravidlá pre interpretáciu KN, ktoré sa nachádzajú v prvej časti I. oddieli písm. A, stanovujú najmä:
„Zatrieďovanie výrobkov do kombinovanej nomenklatúry sa riadi nasledujúcimi zásadami:
1. Názvy tried, kapitol a podkapitol majú len orientačný charakter; na právne účely sa zatriedenie určuje podľa znenia položiek a príslušných poznámok k triedam alebo kapitolám, a ak tieto položky alebo poznámky nevyžadujú inak, podľa nasledujúcich ustanovení.
2. a)…
b) Každá zmienka o materiále alebo látke v niektorej položke sa vzťahuje aj na zmesi alebo kombinácie tohto materiálu alebo tejto látky s inými materiálmi alebo látkami. Každá zmienka o tovare z daného materiálu alebo látky sa vzťahuje aj na tovar pozostávajúci úplne alebo čiastočne z takéhoto materiálu alebo látky. Zatriedenie tovaru pozostávajúceho z viac ako jedného materiálu alebo látky sa vykoná podľa zásad uvedených v pravidle 3.
3. Ak má byť tovar podľa pravidla 2 písm. b) alebo z nejakých iných dôvodov, prima facie,
zatriedený do dvoch alebo viacerých položiek, zatriedenie sa vykoná takto:
a) najšpecifickejšia položka musí mať prednosť pred položkami so všeobecnejším významom. Ak sa však dve alebo viac položiek, a to každá z nich, vzťahuje na časť materiálov alebo látok, ktoré tvoria zmiešaný alebo zložený výrobok alebo len na časť výrobkov zo súboru dodávaného do maloobchodného predaja, tieto položky sa považujú vo vzťahu k týmto výrobkom za rovnako špecifické, aj ak jedna z nich obsahuje úplnejší alebo presnejší opis tovaru.
b) zmesi, tovar zložený z rôznych materiálov alebo skladajúci sa z rôznych komponentov a tovar dodávaný v súboroch na maloobchodný predaj, ktoré sa nemôžu riadiť pravidlom 3 písm. a), sa zatriedia podľa materiálu alebo komponentu, ktorý im dáva podstatný charakter, ak je možné ho určiť.
…“
Vysvetlivky HS
7. Podľa článku 6 ods. 1 medzinárodného dohovoru zo 14. júna 1983 bol v rámci Rady pre colnú spoluprácu pre colnú oblasť zriadený výbor nazvaný „výbor pre harmonizovaný systém“ zložený zo zástupcov každej zmluvnej strany. Jeho úloha spočíva najmä v návrhoch na zmeny tohto dohovoru a vo vypracovávaní vysvetliviek, stanovísk k zaradeniu a iných stanovísk pre výklad HS.
8. Podľa bodu VIII vysvetlivka HS k všeobecnému pravidlu 3 písm. b) znie: „zložka, ktorá určuje podstatný charakter sa mení podľa druhu tovaru. Možno ju vyvodiť napríklad z druhu základného materiálu alebo častí, z ktorých sa skladá, z ich objemu, ich množstva, ich váhy, ich hodnoty alebo významu jedného zo základných materiálov vo vzťahu k použitiu tovaru“.
Spor vo veci samej a prejudiciálna otázka
9. Rozsudkom zo 7. februára 2002, Turbon International (C‑276/00, Zb. s. I‑1389), Súdny dvor rozhodol, že prílohu I nariadenia č. 2658/87, zmeneného a doplneného nariadením č. 1734/96, treba vykladať v tom zmysle, že atramentová kartridž bez integrovanej tlačiarenskej hlavy pozostávajúca z plastovej nádoby, penového materiálu, kovovej sieťky, tesnení, pečatnej fólie, lepiaceho štítka, atramentu a obalového materiálu, ktorá vzhľadom na kartridž, ako aj vzhľadom na atrament môže byť použitá výlučne v tlačiarni s rovnakými vlastnosťami ako atramentové tlačiarne značky Epson Stylus Color, musí byť zaradená do podpoložky 3215 90 80 KN.
10. Z rozhodnutia vnútroštátneho súdu vyplýva, že Turbon International v nadväznosti na tento rozsudok namietala pred vnútroštátnym súdom proti odôvodneniu Súdneho dvora uvedenému v bode 30 tohto rozsudku, v zmysle ktorého mechanické a elektronické fungovanie tlačiarne nezávisí od použitia takej atramentovej kartridže, ktorá je predmetom veci samej. Turbon International uvádza, že takýto predpoklad je v skutočnosti nesprávny a že Súdny dvor dospel k chybnému záveru, že vo veci samej sporná atramentová náplň nemôže byť považovaná za „časť“ tlačiarne v zmysle položky 8473 KN.
11. V rámci nariadenia dokazovania si vnútroštátny súd nechal demonštrovať fungovanie tlačiarne Epson Stylus Color za rôznych prevádzkových podmienok.
12. Podľa tohto súdu uvedená ukážka potvrdila tvrdenia Turbon International, t. j. tvrdenia, že pokiaľ je tlačiareň prepojená s počítačom a neobsahuje žiadnu kartridž alebo je vložená len jedna kartridž, tak nereaguje na pokyn tlačiť zadaný na tomto počítači. Údaje sa neprenesú z počítača do tlačiarne a tlačiarenská hlava sa nepresúva z jednej strany na druhú. Takisto sa nezasunie papier. Tlačiareň je tak povediac mŕtva.
13. Vnútroštátny súd dodáva, že ak sú naproti tomu vložené plné alebo prázdne kartridže, tak sa spustí najprv tlačiareň, t. j. uskutoční internú mechanickú operáciu, pomocou ktorej odstráni vzduch medzi tlačiarenskou hlavou prístroja a kartridžami vloženými do zásobníka. Údaje sa prenesú z počítača do tlačiarne a tlačiarenská hlava sa začne pohybovať. Okrem toho aj pri použití prázdnych kartridžov sa vsunie papier, avšak rozdiel spočíva v tom, že pri použití prázdnych kartridžov samozrejme vyjde z tlačiarne papier bez tlače.
14. Na základe týchto zistení sa vnútroštátny súd pýta, či dotknuté atramentové kartridže sa nemajú predsa len považovať za „časť“ tlačiarne a z tohto dôvodu byť zaradené do položky 8473 KN.
15. Hessische Finanzgericht, Kassel, zastával názor, že za týchto podmienok závisí riešenie sporu na výklade položiek 3215 a 8473 KN, a preto rozhodol prerušiť konanie a položiť Súdnemu dvoru túto prejudiciálnu otázku:
„Nie je potrebné na rozdiel od rozhodnutia prijatého v rozsudku Súdneho dvora [Turbon International, už citovaný], podľa ktorého treba prílohu I nariadenia (EHS) č. 2658/87…, zmeneného a doplneného nariadením (ES) č. 1734/96…, vykladať v tom zmysle, že atramentová kartridž bez integrovanej tlačiarenskej hlavy pozostávajúca z plastovej nádoby, penového materiálu, kovovej sieťky, tesnení, pečatnej fólie, lepiaceho štítka, atramentu a obalového materiálu, ktorá vzhľadom na kartridž, ako aj vzhľadom na atrament môže byť použitá výlučne v tlačiarni s rovnakými vlastnosťami ako atramentové tlačiarne značky Epson Stylus Color, má byť zaradená do podpoložky 3215 90 80 [KN], správnejšie zaradiť vyššie uvedenú atramentovú kartridž do položky 8473 KN ako časť alebo súčasť tlačiarne, pretože mechanické a elektronické fungovanie tlačiarne závisí od vloženia takejto kartridže?“
O prejudiciálnej otázke
16. Podľa ustálenej judikatúry musí byť v záujme právnej istoty a uľahčenia kontrol rozhodujúce kritérium colného zaradenia tovaru vo všeobecnosti vyhľadané v ich objektívnych znakoch a vlastnostiach, ktoré sú vymedzené znením položky KN. Vysvetlivky vypracované Komisiou Európskych spoločenstiev v súvislosti s KN a Svetovou colnou organizáciou v súvislosti s HS prispievajú významným spôsobom k výkladu rozsahu rozličných colných položiek, ale nie sú právne záväzné (rozsudok z 13. júla 2006, Anagram International, C‑14/05, Zb. s. I‑6763, bod 20).
17. Z judikatúry Súdneho dvora súčasne vyplýva, že pojem „časť“ v zmysle položky 8473 KN predpokladá existenciu celku, ktorý nevyhnutne potrebuje túto časť na to, aby fungoval (rozsudok z 19. októbra 2000, Peacock, C‑339/98, Zb. s. I‑8947, bod 21).
18. V predmetnom prípade vnútroštátny súd z predložených podrobnejších údajov vydedukoval, že samotná kartridž je nevyhnutná na fungovanie tlačiarne. Možno ju teda považovať za „časť“ a z tohto dôvodu ju zaradiť do podpoložky 8473 30 90 KN.
19. Ako však uvádza generálna advokátka v bodoch 72 a 74 svojich návrhov, atrament, ktorý sa nachádza v kartridži, nemožno považovať za časť tlačiarne. Atramentová kartridž, ktorá je predmetom veci samej, teda pozostáva z dvoch zložiek, ktoré ak sa posudzujú oddelene, môžu byť samostatne zaradené do položky, konkrétne do podpoložky 3215 90 80 a podpoložky 8473 30 90 KN, avšak žiadna z nich nemôže zahŕňať tovar ako celok.
20. Pretože sporný tovar sa skladá z rôznych materiálov a obidve vyššie uvedené podpoložky nie sú bližšie špecifikované, jediným ustanovením, o ktoré sa možno pri zaraďovaní tohto tovaru oprieť, je všeobecné pravidlo 3 písm. b) (pozri v tomto zmysle rozsudok z 21. júna 1988, Sportex, 253/87, Zb. s. 3351, bod 7).
21. Podľa tohto všeobecného pravidla je pri colnom zaraďovaní tovaru nevyhnutné zistiť, ktorý z materiálov, z ktorých sa skladá, mu dáva podstatný charakter, v danom prípade preskúmať, či by si tovar bez jednej alebo druhej zložky zachoval alebo nezachoval charakteristické vlastnosti (rozsudok Sportex, už citovaný, bod 8; pozri tiež v tomto zmysle rozsudky z 10. mája 2001, VauDe Sport, C‑288/99, Zb. s. I‑3683, bod 25, a Turbon International, už citovaný, bod 26).
22. Ako sa uvádza aj v bode VIII vysvetlivky HS k všeobecnému pravidlu 3 písm. b), zložku, ktorá určuje podstatný charakter, možno podľa druhu tovaru vyvodiť napríklad z druhu základného materiálu alebo častí, z ktorých sa skladá, z ich objemu, množstva, váhy, hodnoty alebo významu jedného zo základných materiálov vo vzťahu k použitiu tovaru.
23. Napriek tomu, že atramentová kartridž, ktorá je predmetom veci samej, je konštruovaná tak, že tlačiareň nefunguje, keď nie je táto kartridž vložená, nemá to vplyv na to, že atrament, ktorý sa nachádza v kartridži, má vzhľadom na použitie predmetného tovaru rozhodujúci význam. Atramentová kartridž sa totiž nevkladá do tlačiarne s cieľom zabezpečiť fungovanie tlačiarne, ale práve z dôvodu zásobovania atramentom. Z uvedeného vyplýva, že atramentovej kartridži, o ktorú ide vo veci samej, dáva podstatný charakter atrament.
24. Tomuto výkladu neodporuje tvrdenie žalobcov vo veci samej, že atramentové kartridže s integrovanou tlačiarenskou hlavou sú zaradené do položky 8473 KN. Tieto atramentové kartridže sú totiž zložené z iných materiálov ako sporné atramentové kartridže vo veci samej, takže podľa colného zaradenia prvých kartridží nemožno nevyhnutne stanoviť colné zaradenie druhých kartridží.
25. Na položenú otázku treba odpovedať tak, že príloha I nariadenia č. 2658/87, zmeneného a doplneného nariadením č. 1734/96, sa má vykladať v tom zmysle, že atramentová kartridž bez integrovanej tlačiarenskej hlavy pozostávajúca z plastovej nádoby, penového materiálu, kovovej sieťky, tesnení, pečatnej fólie, lepiaceho štítka, atramentu a obalového materiálu, ktorá vzhľadom na kartridž, ako aj vzhľadom na atrament môže byť použitá výlučne v tlačiarni s rovnakými vlastnosťami ako atramentové tlačiarne značky Epson Stylus Color, musí byť zaradená do podpoložky 3215 90 80 KN.
O trovách
26. Vzhľadom na to, že konanie pred Súdnym dvorom má vo vzťahu k účastníkom konania vo veci samej incidenčný charakter a bolo začaté v súvislosti s prekážkou postupu v konaní pred vnútroštátnym súdom, o trovách konania rozhodne tento vnútroštátny súd. Iné trovy konania, ktoré vznikli v súvislosti s predložením pripomienok Súdnemu dvoru a nie sú trovami uvedených účastníkov konania, nemôžu byť nahradené.
Výrok
Z týchto dôvodov Súdny dvor (druhá komora) rozhodol takto:
Príloha I nariadenia Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku, zmeneného a doplneného nariadením Komisie (ES) č. 1734/96 z 9. septembra 1996, sa má vykladať v tom zmysle, že atramentová kartridž bez integrovanej tlačiarenskej hlavy pozostávajúca z plastovej nádoby, penového materiálu, kovovej sieťky, tesnení, pečatnej fólie, lepiaceho štítka, atramentu a obalového materiálu, ktorá vzhľadom na kartridž, ako aj vzhľadom na atrament môže byť použitá výlučne v tlačiarni s rovnakými vlastnosťami ako atramentové tlačiarne značky Epson Stylus Color, musí byť zaradená do podpoložky 3215 90 80 kombinovanej nomenklatúry.